काठमाडौं –नेपालीहरूको दोस्रो ठूलो चाड हो, तिहार । यतिबेला देशैभर तिहारको रौनक छ । बत्तीको झिलिमिली, फूलमाला तथा देउसीभैलोको उमंगले तिहारलाई उल्लासमय बनाउँछ ।
कलाकारहरूलाई पनि तिहार राम्रैसँग लागेको छ । दिदीभाइ तथा दाजुबहिनीबीचको सम्बन्धलाई थप प्रगाढ बनाउने पर्वका रूपमा लिइने तिहारलाई नेपाली चलचित्र तथा गीत-संगीत क्षेत्रका कलाकारहरूले पनि धुमधामका साथ मनाउँदैछन् ।
पछिल्लो समय अभिनय भन्दा पनि सामाजिक क्षेत्रमा अग्रसर छन्, हाँस्य कलाकार सीताराम कट्टेल (धुर्मुस) । उनलाई सबैभन्दा मन पर्ने चाड हो तिहार । भन्छन्– ‘जताततै झिलिमिली, संगीतमय वातावरणले मनमा छुट्टै ऊर्जा मिलेको आभाष हुन्छ ।’
उनले यसवर्षको तिहार काठमाडौंमै मनाइरहेका छन् । दुई बहिनीका दाजु धुर्मुस काठमाडौं बालकुमारीमा रहेकी जेठी बहिनीको घरमा टीका लगाएर तिहार मनाउने बताउँछन् । पारिवारिक भेटघाट, रमाइलो गरी उनको यसवर्षको तिहार बित्नेछ । पछिल्लो समय तिहारमा देखासिकी बढेकोप्रति भने चिन्तित छन् । भन्छन्– ‘पछिल्लो समय तिहारमा देखासिकी र बढी भड्किलो बन्दै गएको आभाष हुन्छ, त्यो राम्रो होइन् ।’
पछिल्लो समयकी चर्चित नायिका हुन पूजा शर्मा । चलचित्र ‘प्रेम गीत’ चलेपछि उनको चर्चा ह्वात्तै बढ्यो । गत भदौमा प्रदर्शनमा आएको ‘रामकहानी’लाई पनि दर्शकले रुचाए । पूजालाई सबैभन्दा मनपर्ने चाड नै तिहार हो । तर केही वर्षदेखि भाइटीकामा उनको हात तथा निधर खाली रहँदै आएको छ ।
‘म परिवारकी एक्ली छोरी हुँ,’ उनी भन्छिन्, ‘केही वर्ष पहिलासम्म त मामाका छोराहरूलाई टीका लगाउँथें । पछि कोही कता, कोही कता हुनुभयो । अनि टीका लगाउनै छाडें ।’ उनलाई तिहारको झिलिमिली र देउसीभैलो खुबै मन पर्छ । सानोमा साथीभाइ जम्मा भएर देउसीभैलो खेलेको र जम्मा भएको पैसाबाट पिकनिक गएको उनलाई याद आउँछ । भन्छिन्, ‘सानोमा साथीहरूसँग देउसीभैलो खेल्थें, अहिले काममै व्यस्त रहँदा खेल्न पाउँदिनँ ।’
तिहारमा मीठामीठा खानेकुरा खाने, परिवारसँग रमाईलो गर्ने र जावलाखेलतिर घुम्ने उनको योजना छ । ‘तिहारको रमाइलोमा रमाइरहेका बेला टीका लगाउन नपाउँदा कताकता नरमाइलो लाग्छ,’ उनले भनिन् ।
अहिलेका व्यस्त नायकमध्ये पर्छन्, आकाश श्रेष्ठ । उनी एकपछि अर्को चलचित्रमा व्यस्त बनिरहेका छन् । गत भदौमा प्रदर्शनमा आएको ‘रामकहानी’लाई दर्शकले रुचाएका थिए । उनको अर्को चलचित्र ‘ड्रिम गर्ल’ मंसिरमा प्रदर्शनमा आउँदैछ भने तिहारलगत्तै आकाश नयाँ चलचित्र ‘वीर विक्रम २’ को छायांकनमा व्यस्त रहनेछन् ।
वर्षा सिवाकोटी अहिलेकी व्यस्त नायिकामा पर्छिन् । ‘नाइँ नभन्नू ल २’ बाट सिने क्षेत्रमा भित्रिएकी वर्षाले आधा दर्जनभन्दा बढी चलचित्रमा आफ्नो अभिनय कौशल देखाइसकेकी छिन् । उनी यसवर्षको तिहार काठमाडौंमा मनाउँदैछिन् । दुई दाइ र एक भाइलाई टीका लगाइदिएर तिहार मनाउने उनको योजना छ । तिहारलगत्तै भने उनी ‘वीर विक्रम २’को छायांकनमा व्यस्त बन्नेछिन् ।
नायिका सुरक्षा पन्त चलचित्र ‘धनपति’बाट दर्शकको नोटिसमा परेकी हुन् । उनी अभिनित ‘चङ्गा चेट’यतिबेला हलमा प्रदर्शन हुँदा उनको चर्चा फेरि बढेको छ । यस वर्षको तिहार उनका लागि अझ बढी विशेष छ ।
तिहार मनाउन बुधबार बुटवलतर्फ लागेकी सुरक्षाले भनिन्, ‘यसवर्षको तिहार यसकारण विशेष छ कि चारजना दिदीबहीनी धेरैपछि एकैठाउँमा जम्मा हुँदैछौं ।’ परिवारमा रमाइलो गर्ने एक भाइलाई टीका लगाउने र देउसीभैलो खेल्ने योजना समेत उनको छ । तिहारमा सांगितिक वातावरण उनलाई असाध्यै मनपर्छ ।
गायक खुमन अधिकारीले यसवर्षको तिहार जन्मघर स्याङजामा मनाउँदैछन् । यसवर्ष मात्र होइन, दशैं तिहारमा उनी प्रायः घरमै पुग्छन् । ‘म विदेशको कार्यक्रम समेत स्थगित गरेर दशैं, तिहारमा घर पुगेकै हुन्छु,’ उनले भने । दुई दिदीका भाइ खुमनले जेठी दिदीसँग टीका लगाउनेछन् ।
मंगलवार राष्ट्रिय लोक तथा दोहोरी गीत प्रतिष्ठानको आयोजनामा देउसीभैलो खेलेका खुमन बुधबार चितवनमा आयोजित सांकृतिक कार्यक्रममा सहभागी भएर घरतर्फ लागेका छन् । भाइटीका, देउसीभैलो, रोटीको परिकार, साथीभाइसँग भेटघाट हुने भएकाले उनलाई तिहार स्पेसल लाग्छ । सानोमा गउँमा भैलो खेल्न जाँदाको लिडर नै उनी हुन्थे ।
केटाकेटी समयमा तिहारमा भैलो खेलेको उनलाई अहिले पनि खुबै याद आउँछ । भन्छन्, ‘अहिले पनि घर जाँदा देउसीभैलो खेल्न मन लाग्छ, कहिलेकाहीँ खेल्छु पनि ।’
पछिल्लो समयकी चर्चित मोडल हुन् –अञ्जली अधिकारी । ‘बोल माया बोल’को गीतमा अभिनय गरेपश्चात उनको चर्चा ह्वात्तै चुलियो । पछिल्लो समय उनी चलचित्रका गीतमा समेत नृत्य गर्न थालेकी छिन् ।
उनी यसवर्षको तिहार घर नेपालगञ्जमा मनाउँदैछिन् । त्यसका लागि उनी बिहीबार काठमाडौंबाट घरतर्फ लाग्दैछिन् । उनलाई तिहारको टीका, देउसीभैलो र झिलिमिली असाध्यै मनपर्छ । तिहार योजनाबारे भन्छिन्, ‘त्यस्तो खासै योजना छैन, घर जाने टीका लगाउने, रमाइलो गर्ने त्यही त हो ।’
मोडल करिष्मा ढकालको व्यस्तता पछिल्लो समय अत्याधिक बढ्दो छ । गत तीजमा मात्र उनले ६० बढी म्यूजिक भिडियोमा काम गरिन् । दशैं र तिहारमा पनि उनी अभिनित म्यूजिक भिडियोहरू बजारमा आए । पछिल्लो समयमा म्यूजिक भिडियोमा रोजाइमा पर्ने यी मोडललाई चाडमध्ये तिहार सबैभन्दा मनपर्छ ।
‘मलाई सबैभन्दा मनपर्ने चाड नै तिहार हो,’ उनी थप्छिन्, ‘जताततै झिलिमिली, देउसीभैलोको रमाइलोले आनन्दित तुल्याउँछ ।’ उनी यसवर्षको तिहार काठमाडौंमै मनाउँदैछिन् । भन्छिन्, ‘आफ्नै ५ र मामाघरका ५ दाजुभाइलाई टीका लगाएर तिहार मनाउँदैछु ।’ टीका लगाएलगत्तै उनी कार्यक्रममा लागि इण्डिया जानेछिन् ।
मोडल कृष्णबाबुलाई तिहार लागिसकेको छ । उनी देउसीभैलोको तयारीमा लागेका छन् । स्याङ्जा स्थायी घर भएका उनी कर्मस्थल बुटवलमा तिहार मनाउँदैछन् । भन्छन्, ‘बहिनीको हातबाट टीका लगाउने, देउसीभैलो खेल्ने र साथीहरूसँग रमाइलो गरेर तिहार मनाउँदैछु ।’ उनलाई तिहार असाध्यै मनपर्छ । भन्छन्, ‘देउसीभैलोको रमाइलो, रोटीको परिकार, जताततै झिलिमिली असाध्यै मनपर्छ ।’
एक महिनामा ३९ वटा भ्रष्टाचारका मुद्दा दर्ता, सबैभन्दा बढी शिक्षा क्षेत्रका कावासोती– नवलपरासी पूर्व (नवलपुर)मा चार महीनाको अवधिमा ३९ वटा भ्रष्टाचारका मुद्दा दर्ता भएका छन् । चालू आर्थिक वर्षको चार महीनामा सो सङ्ख्यामा मुद्दा दर्ता भएका अख्तियार दुरुप...